Samkeppniseftirlitið ( SKE ) gerir ekki athugasemdir við kaup Tryggingamiðstöðvarinnar ( TM ) á Lykli fjármögnun , að því er fram kemur í tilkynningu frá eftirlitinu til Kauphallar . Ákvörðunarorð SKE eru svo hljóðandi : „ Kaup Tryggingamiðstöðvarinnar hf. á Lykli fjármögnun hf. fela í sér samruna í skilningi samkeppnislaga . Samkeppniseftirlitið telur ekki forsendur til þess að hafast frekar að í máli þessu . “ Þá er í tilkynningunni greint frá þvi að kaupin hafi verið samþykkt á hluthafafundi TM þann 13. nóvember sl. . Með ákvörðun Samkeppniseftirlitsins hefur tveimur af þremur fyrirvörum , sem kaupin á Lykli eru háð , verið aflétt . TM festi kaup á Lykli fjármögnun þann 10. október síðastliðinn . Seljandi var fjárfestingarfélagið Klakkur ehf. og kaupverðið var 9,25 milljarðar króna . Í tilkynningu TM m kaupin segir m.a. að með þeim sé verið að byggja undir nýja stoð í rekstri TM . „ Kaupin á Lykli eru í samræmi við stefnu TM og eftirleiðis mun starfsemi félagsins skiptast í þrjár jafn mikilvægar stoðir , vátryggingar , fjármögnun og fjárfestingar . Tækifæri eru til að bæta arðsemi af grunnrekstri Lykils . TM áætlar að hægt verði að ná fram töluverðum samlegðaráhrifum , bæði í tekjum og kostnaði , fjölga fjármögnunarkostum og ná niður fjármagnskostnaði . Þá er stefnt að því að gera fjármagnsskipan hagkvæmari . “